text: Kirke ryddet for kostbare lamper
  12 marts 2014 kl. 10.43
  Tyve har ryddet Hertug Hans Kirke på Sønderbro i Haderslev for 14 Louis Poulsens Enigma 545-lamper. Lamperne har kostet 100.000 kroner.
  Tyvene har knust et vindue, hvorefter de er kravlet ind i kirken ved hjælp af en stige, som de har efterladt.
  Kirken havde senest indbrud i december, hvor der alene blev stjålet en æske chokolade.
  Siden er kirken blevet udstyret med nye låse, alarmer på centrale steder og automatisk lystænding.
  Det var imidlertid ikke nok til at holde tyvene ude.
  
  Det næste kan blive rislamper
  - Det er brandærgerligt. Vi har lavet en masse forholdsregler siden sidste indbrud i december, og det næste bliver måske, at vi sætter følere rundt i alle vinduer, siger formanden for menighedsrådet, Paul Erik Brodersen.
  Kirketjener Jeppe Friis noterer som et lille plaster på såret, at han ikke nåede at få sat dyre lavenergipærer i lamperne.
  Tyvene har efterladt finger- og fodaftryk i kirken.
  Politiet advarer mod at købe design-lamper uden at få en kvittering for indkøbet af dem.
  I 2008 forsvandt fem PH-kugle-lamper fra kirken. Det fik menighedsrådet til at investere i de noget billigere Enigma-lamper.
  Paul Erik Brodersen overvejer, om kirken nu skal gå over til billige rislamper.
  Om lampen:
  Enigma 545 er designet af den japanske designer Shoichi Uchiyama i 2007 for den danske lampefabrik Louis Poulsen med produktion i Vejen.Enigma betyder "gådefuld", hvilket henviser til de tilsyneladende frit svævende skærme, der hænger sammen med ultratynde wirer.
  
  